Vruntlike grote und wes ik gudes vormach. Wetet, leven vrundes, dat ik juwen breff wol vornomen hebbe, alze juwe vorzichticheit my toschreff, dat de van Revale mynes heren konynges gnaden und synen underzaten nynen vordreyt edder schaden gedan hebben, ane dat der stede bod is. Des hopet mi to Gode und to ju, dat gii dat selven wol derkennen können, dat mynes heren ghnade van den steden und copmanne anders nicht vormodende is men leve [und] vruntschopp. Ok en hebben se nyn ofverbod ofver mynes heren underzaten tho rychtende ane mynes heren vulbord. Ok en hebben de stede edder de van Revale nyne vorwarnynge gedan edder vorboed gesant an mynes heren amptlude, stede edder underzaten, dat se ziick vor jenych bod hoden scolden. Men allent dat en gescheyn is, dat is en wederfaren in der thosokinge in leyve und in der vruntschopp, alze se van oldinges bewone weren. Item alze gii schryven, dattet mynes heren ammetluden, steden edder underzaten tho nynen vordreyte edder schaden gedan is, sunder in dat meyne beste, dat beste bekenne God. Ok kunne gii dat sulven wol derkennen, welkerleye wiis mynes heren underzaten dat beste todreven is, und ik besorge my des alze ik juwer erbarheit er toschreven hebbe, wu de rad van Revale ziick noch nycht sulven rychten edder gii se darane vullenkomeliken edder leyffliken underwisen willen, dat dat [l]este wert in ghroter clage komen vor mynes heren gnade, vor andere heren und stede. Vordermer kan ju desse erber man, her Johan vamme Holte, ratman tho Revale, alle dynck berichten, wes he hiir ghehort hefft van clage der underzaten mynes heren. Hiirvan beghere ik van juwer erbarheit een leffliick und een endych antworde. Gode almechtich blyvet bevolen to ewigen tiiden. Ghescreven to Wiborch des vrydages na pinxsten. By my Kersten Niclisson, riitter. Adress: Den erwerdigen, vorzichtigen luden, borgermesteren und ratmannen der Lyfflandeschen stede kome dusse breff.